รัฐบาลไทย-ข่าวทำเนียบรัฐบาล-พม. จัดพิธีรับมอบตำแหน่งประธานเครือข่ายผู้ประกอบการสตรีอาเซียน (AWEN) และมอบรางวัลผู้ประกอบการสตรีที่มีผลงานโดดเด่นในอาเซียน (Outstanding ASEAN Women Entrepreneurs Award)
วันพฤหัสบดีที่ 10 พฤษภาคม 2561
พม. จัดพิธีรับมอบตําแหน่งประธานเครือข่ายผู้ประกอบการสตรีอาเซียน (AWEN) และมอบรางวัลผู้ประกอบการสตรีที่มีผลงานโดดเด่นในอาเซียน (Outstanding ASEAN Women Entrepreneurs Award)
พม. จัดพิธีรับมอบตําแหน่งประธานเครือข่ายผู้ประกอบการสตรีอาเซียน (AWEN) และมอบรางวัลผู้ประกอบการสตรีที่มีผลงานโดดเด่นในอาเซียน (Outstanding ASEAN Women Entrepreneurs Award)
วันนี้ (10 พ.ค.61) เวลา 13.30 น.พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานกล่าวต้อนรับ เนื่องในพิธีส่งและรับมอบตําแหน่งประธานเครือข่ายผู้ประกอบการสตรีอาเซียน พร้อมมอบโล่รางวัลเชิดชูเกียรติให้แก่ผู้ประกอบการสตรีที่มีผลงานโดดเด่นจากภูมิภาคอาเซียน (Outstanding ASEAN Women Entrepreneurs Award) จํานวน 90 คน ณ ห้องประชุม ชั้น 2 กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ
กระทรวงการพัฒนาสังคมและความมั่นคงของมนุษย์ (พม.) โดยกรมกิจการสตรีและสถาบันครอบครัว (สค.) ได้ร่วมกับสหพันธ์สมาคมสตรีนักธุรกิจและวิชาชีพแห่งประเทศไทยในพระบรมราชินูปถัมภ์ ในฐานะเครือข่ายผู้ประกอบการสตรีแห่งประเทศไทย (AWEN-Thailand) จัดพิธีรับมอบตําแหน่งประธาน AWEN ซึ่งประเทศไทยจะเป็นเจ้าภาพระหว่างเดือนพฤษภาคม 2561 – พฤษภาคม 2563 โดยหมุนเวียนกันทําหน้าที่ประธาน ผู้ประสานงาน และเลขาธิการ ทุก 2 ปี ตามความสมัครใจและความพร้อมของแต่ละประเทศ ซึ่งการมอบรางวัลในครั้งนี้ เพื่อให้ประเทศไทยและผู้ประกอบการสตรีไทย ได้แสดงศักยภาพและสร้างเครือข่ายในภูมิภาคอาเซียน และแสดงพลังให้เห็นถึงศักยภาพของสตรีในแวดวงธุรกิจ และส่งเสริมให้เกิดความร่วมมือระหว่างประเทศอาเซียน ในการผลักดันให้ทุกภาคส่วน เห็นความสําคัญ และร่วมกันสร้างเครือข่ายผู้ประกอบการสตรีอาเซียน รวมทั้ง เป็นกิจการภายใต้การดําเนินงานของคณะกรรมการอาเซียนด้านสตรี (ASEAN Committee on Women : ACW) ซึ่งปัจจุบันประเทศไทยดํารงตําแหน่งประธาน ACW โดยมีบทบาทหน้าที่ในการส่งเสริม ประสานงาน และติดตามการดําเนินงาน AWEN เพื่อให้บรรลุตามเจตนารมณ์ของการจัดตั้งเครือข่าย AWEN นอกจากนั้น รัฐบาลยังคงให้ความสําคัญต่อการส่งเสริมและพัฒนาผู้ประกอบการสตรี ในทุกระดับ เนื่องจากผู้ประกอบการสตรีมีสัดส่วนและมีบทบาทในระบบเศรษฐกิจที่สูงขึ้น
สําหรับผู้ประกอบการสตรีที่ได้รับรางวัลในครั้งนี้ มีจํานวนทั้งสิ้น 90 คน จาก 9 ประเทศ ได้แก่ สาธารณรัฐฟิลิปปินส์ สาธารณรัฐสังคมนิยมเวียดนาม บรูไนดารุสซาลาม ราชอาณาจักรกัมพูชา สาธารณรัฐอินโดนีเซีย สาธารณรัฐประชาธิปไตยประชาชนลาว มาเลเซีย สาธารณรัฐแห่งสหภาพเมียนมา และประเทศไทย ทั้งนี้ ผู้ประกอบการสตรีไทยที่ได้รับรางวัล 10 คน ได้แก่ 1)นางสาวกุลพัชร์ กนกวัฒนาวรรณ รองกรรมการผู้จัดการ บมจ.อัฟเทอร์ ยู 2)นางจิตรลดา ดิษยนันทน์ กัลย์จาฤก กรรมการบริหาร บริษัท กันตนา กรุ๊ป จํากัด (มหาชน) 3)นางสาวจรีพร จารุกรสกุล ประธานเจ้าหน้าที่บริหาร กลุ่มบริษัท ดับบลิวเอชเอคอร์ปอเรชั่น จํากัด (มหาชน) 4)นางชฎาทิพ จูตระกูล กรรมการผู้อํานวยการใหญ่ บริษัทสยามพิวรรธน์ จํากัด 5)นางสาวพราวพุธ ลิปตพัลลภ กรรมการบริหาร บริษัท พราว เรียลเอสเตท จํากัด 6)นางสาวพัชรพิมล ยังประภากร เจ้าของฟาร์มและกระเป๋าจระเข้ แบรนด์ S'uvimol 7)นางพัชระภรณ์ ยิ้มแย้ม เจ้าของบริษัท ไทยร่มโพธิ์ทอง จํากัด 8)นางลัดดาวัลย์ จงวิศาล รองกรรมการผู้จัดการฝ่ายบริหาร บริษัท มาร์ซัน จํากัด 9)นางวรรณี เจียรวนนท์ รอสส์ ผู้ก่อตั้งและผู้อํานวยการ โรงเรียนนานาชาติคอนคอร์เดียน และ 10)นางวาสนา รุ่งแสงทอง ลาทูรัส ประธานบริหาร บริษัทนารายณ์ อินเตอร์เทรด จํากัด (Naraya Brand)
กระทรวง พม. ขอแสดงความยินดีและชื่นชมกับทุกท่าน ที่ได้รับรางวัลผู้ประกอบการสตรีที่มีผลงานโดดเด่น (Outstanding ASEAN Women Entrepreneurs Award) ประจําปี 2018 อันทรงเกียรตินี้ ในส่วนของผู้ที่ได้รับรางวัลของไทย จํานวน 10 คน ซึ่งเป็นผู้ประกอบการสตรีจากภาคธุรกิจต่างๆ ที่หลากหลายที่ได้รับการยอมรับว่าเป็นผู้นําที่มีความโดดเด่นและอุทิศตน ประกอบกับผลงานที่สําคัญในการสร้างความก้าวหน้าของสตรีผู้ประกอบการและแสดงถึงพลังความสามารถของสตรีทางเศรษฐกิจในประเทศไทย ทั้งนี้ ขอขอบคุณสหพันธ์สมาคมสตรีนักธุรกิจและวิชาชีพแห่งประเทศไทยในพระบรมราชินูปถัมภ์ ในฐานะ AWEN-Thailand ที่ได้ร่วมให้การสนับสนุนเพื่อจัดกิจกรรมในครั้งนี้ ซึ่งจะสามารถนําไปสร้างแรงบันดาลใจต่อผู้ประกอบการสตรีในอนาคตต่อไป